Z Á P I S N I C A   č. 4/2007

     zo IV. riadneho zasadnutia Obecného zastupiteľstva v Slaskej, konaného dňa 30. apríla 2007 o 18,00 hod. v kancelárii starostu obce.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu a občan Peter Mácel.

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac marec 2007
4.)	Využitie priestorov bývalej materskej školy
5.)	Návrh zámeru aktivít obce v oblasti separácie odpadov
6.)	Návrh na rozpočtové opatrenie č. 1
7.)	Žiadosti, rôzne, interpelácie poslancov
8.)	Diskusia
9.)	Schválenie uznesenia
10.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Ing. Arnošta Götha a p. Ľudmilu Mojžišovú.

K bodu č. 3

Prehľad príjmov a výdavkov za mesiac marec 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanec Arnošt Göth sa opýtal na výdavok spojený s nákupom pozemkov. Starosta obce odpovedal, že stále ide o niektoré pozemky na bývalom lyžiarskom vleku, keďže v katastri nehnuteľností došlo k oprave chyby a tým došlo aj k zmene výmery niektorých pozemkov. Z uvedených dôvodov sa musela časť kúpnych zmlúv prepracovať. Prehľad príjmov a výdavkov za mesiac marec 2007 zobrali poslanci na vedomie uznesením č. 20/2007. „Za“ hlasovali všetci poslanci obecného zastupiteľstva.

K bodu č. 4

Starosta obce predložil obecnému zastupiteľstvu žiadosť Slovenského Červeného kríža – Územného spolku v Žiari nad Hronom o prenájom priestorov bývalej materskej školy, kde by chceli zriadiť vývarovňu pre dôchodcov, resp. neskôr zriadiť práčovňu. Žiadosť aj s prílohami obdržali poslanci v materiáloch na zasadnutie obecného zastupiteľstva. Ako ďalej starosta obce uviedol, spomínaná organizácia navrhuje symbolické nájomné 1 Sk mesačne s tým, že si bude uhrádzať režijné náklady (elektriku, plyn, vodu a pod.) a každý rok ešte do budovy investuje na rekonštrukciu sumu 25.000 Sk. Poslanec Arnošt Göth poukázal na to, že ide o poskytovanie sociálnych služieb, ktoré by boli prospešné aj pre občanov obce a osobne podporuje myšlienku využitia tejto budovy prevádzkovaním služieb sociálneho charakteru. Ďalej uviedol, že navrhuje nájom na dobu 10 rokov, aby to bolo výhodné pre nájomcu, ale aj pre obec v prípade čerpania fondov na rekonštrukciu tejto stavby. Taktiež navrhol, aby sa zmluvne zvýšila suma, ktorú nájomca investuje do rekonštrukcie budovy každý rok, nakoľko 25.000 Sk nie je adekvátne rozlohe, akú bude nájomca užívať. Ná záver svojho príspevku ešte zdôraznil, že prenájom by mohol v budúcnosti riešiť aj zamestnanie niektorých našich občanov. Poslanec Jozef Tölgyesi sa vyjadril, že tento návrh na využitie budovy sa mu zdá ako najlepšie riešenie spomedzi tých, ktoré sa už na obecnom zasadnutí prerokúvali. Zároveň však upozornil, že nájomca bude musieť urobiť stavebné úpravy, aby spĺňal aj všetky hygienické podmienky a preto bude treba zohľadniť aj túto investíciu nájomcu pred začiatkom nájomného vzťahu. Poslanci sa nakoniec zhodli v tom, že uvedenú stavbu prenajmú žiadateľovi, že výška nájomného bude 4.500 Sk mesačne s tým, že uhradené nájomné sa obec zaviaže investovať v príslušnom roku do tejto stavby a za obdobie od 1.6.2007 do 31.5.2008 nebude musieť nájomca uhrádzať predmetné nájomné za podmienky, že do vstupnej rekonštrukcie kuchyne predmetu nájmu investuje minimálne sumu 54.000 Sk. Obecné zastupiteľstvo  uznesením č. 21/2007 schválilo prenájom budovy súp. č. 225 (bývalá MŠ) a pozemku parcela č. C-KN 608/2 Slovenskému Červenému krížu – Územnému spolku Žiar nad Hronom za podmienok uvedených v tejto zápisnici, ktoré budú obsahom nájomnej zmluvy. „Za“ hlasovali všetci poslanci obecného zastupiteľstva.

K bodu č. 5

Návrh zámeru aktivít obce v oblasti separácie odpadov bol súčasťou materiálov, ktoré poslanci obdržali pred zasadnutím obecného zastupiteľstva. Starosta obce na úvod uviedol, že v budúcnosti bude možné čerpať finančné prostriedky na zriadenie zberného dvora, kde sa bude vyžadovať spolufinancovanie zo strany žiadateľa v objeme cca 5% z celkových nákladov na realizáciu projektu. Nevyhnutnosť zriadenia zberného dvora starosta odôvodnil rozširovaním komodít, ktoré bude možné separovať a ich sústredením na jedno miesto tak, aby sa v obci nevytvárali viaceré nekryté stanovištia, ale aby existoval jeden komplex, ktorý bude aj z estetického hľadiska prínosom. Občan Peter Mácel požiadal tiež o slovo, ktoré mu starosta obce udelil. Ako uviedol, najväčším problémom je to, že ani nevieme, čo všetko sa dá recyklovať a teda separovať. Sám požiadal o zriadenie zberného dvora priamo za Jednotou, kde sa nachádza pozemok obce prístupný priamo z cesty. Zároveň predložil poslancom prospekty z výstavy, na ktorej sa zúčastnil s tým, že by bolo dobré do budúcna uvažovať o stanovištiach separovaného odpadu v jednotlivých častiach obce, aby to mali občania bližšie a aby boli motivovaní nenosiť odpad mimo vyhradené nádoby na verejné priestranstvá. Poslanec Arnošt Göth navrhol, aby sa obec v budúcnosti zaoberala aj možnosťou vytvorenia kompostoviska vzhľadom k tomu, že zeleného odpadu z kosenia verejných priestranstiev je dostatok a zriadenie kompostoviska vyplýva obci zo zákona. Poslanec Miroslv Hric a Jozef Tölgyesi dali pripomienku, aby sa zberný dvor zriaďoval s dostatočnou rozlohou, kde by bolo možné uskladniť jednotlivé druhy odpadov.  Obecné zastupiteľstvo nakoniec uznesením č. 20/2007 zobralo na vedomie návrh zámeru aktivít obce v oblasti separácie odpadov a uznesením č. 22/2007 poverilo starostu obce zabezpečiť podkladové materiály na prerokovanie zriadenia zberného dvora a kompostoviska v obci. „Za“ hlasovali všetci poslanci obecného zastupiteľstva.

K bodu č. 6

Starosta obce predložil návrh na rozpočtové opatrenie č. 1, ktoré poslanci obdržali v materiáloch na zasadnutie. Ako uviedol starosta obce, ide o návrh zmeny vzhľadom na získanie niektorých dotácii v prospech obce a vzhľadom na reálne plnenie rozpočtu. Poslanec Arnošt Göth sa opýtal na reálnosť príjmov. Starosta obce ho informoval, že navrhnuté príjmy už zodpovedajú skutočne získaným dotáciám a skutočnému stavu vybranej dani z nehnuteľnosti. Ako ďalej uviedol, rozpočet sa neznižuje, ale práve naopak zvyšuje s tým, že je ešte perspektíva jeho navyšovania vzhľadom na pravdepodobnosť získania ďalších financií. Táto skutočnosť by však bola predmetom ďalšieho rozpočtového opatrenia, ak sa reálne podarí opäť získať ďalšie zdroje financovania rozvojových aktivít obce. Obecné zastupiteľstvo uznesením č. 23/2007 schválilo návrh rozpočtového opatrenia č. 1. „Za“ hlasovali všetci poslanci obecného zastupiteľstva.

K bodu č. 7

Starosta informoval poslancov, že na verejný oznam v obecných novinách Hlásnik, ktorý dával možnosť občanom prihlásiť sa za člena niektorej z komisií pri obecnom zastupiteľstve, reagoval len jeden občan a to študent architektúry Ľuboš Červenák, ktorý prejavil záujem o členstvo v Komisii stavebníctva životného prostredia. Poslanci túto iniciatívu uvítali a uznesením č. 24/2007 zvolili p. Ľuboša Červenáka za člena Komisie stavebníctva a životného prostredia. „Za“ hlasovali všetci poslanci obecného zastupiteľstva.

Starosta obce ďalej informoval poslancov, že na ich odporúčanie oslovil organizácie, ktoré by mohli odkúpiť prebytočný a dlhodobo nevyužívaný majetok obce, ktorý slúžil materskej škole. Na oznam obce reagovali zatiaľ dva subjekty, ktoré si boli vybrať hnuteľný majetok vhodný pre ich zariadenia. Občianske združenie Svetielko nádeje, IČO – 37 889 346 so sídlom v Banskej Bystrici prejavilo záujem o nasledovné hnuteľné veci: i.č. 7-19-466 potraviny, i.č. 7-19-247 hudobné nástroje – aplikácie, i.č. 7-19-488 súbor obrázkov, i.č. 7-19-194 magnetické ovocie a zelenina – aplikácia na magnetickú tabuľu, i.č. 7-19-279 tyčinková hra – 2 ks, i.č. 7-19-264 farebná mozaika – 2 ks, i.č. 7-19-528 lúčne kvety – 1 ks, i.č. 7-19-258-259 liečivé rastliny – 2 ks, i.č. 7-19-385-386 veľké a malé, i.č. 6-19-134-138 paplón – 5 ks, i.č. 6-19-13-17 paplón detský – 5 ks, i.č. 6-19-175-184 obliečky – 10 ks, i.č. 6-19-169-174 obliečky – 6 ks, i.č. 6-19-191-194 obliečky – 4 ks, i.č. 6-19-63-87 detské plachty – 25 ks, i.č. 1-19-36-50 detské stoličky – 15 ks, i.č. 7-19-145-146 závesné hojdačky – 2 ks, i.č. 7-19-234 veľký a malý – 1 ks, i.č. 7-19-34 stavebnica hranolov – 1 ks, i.č. 7-19-264-265 farebná mozaika – 2 ks, i.č. 7-19-465 tabuľky na kreslenie – 5 ks a i.č. 4-19-1 rytmika – hudobné nástroje v kufríku. Detský domov Maurícius, IČO – 37 997 734, so sídlom v Kremnici prejavil záujem o nasledovné hnuteľné veci: i.č. 7-19-132 obrázkové kocky, i.č. 7-19-131 obrázkové kocky, i.č. 7-19-199 súbor pomôcok na cvičenie, i.č. 6-19-138-143 vankúš – 5 ks, i.č. 6-19-38 vankúš – 1 ks, i.č. 7-19-177 molitánová stavebnica, i.č. 7-19-515-519 kombinačné tvary – 5 ks, i.č. 7-19-489-493 kombinačné tvary – 5 ks, i.č. 7-19-276 zdravotná taška, i.č. 7-19-201 stavebnica – kvadre drevené, i.č. 6-19-129-133 obliečky – 5 ks, i.č. 6-19-144 obliečky – 1 ks, i.č. 7-19-128 lopty, i.č. 7-19-129  lopta, i.č. 7-19-150 lopta a i.č. 1-19-103 kolovrátok. Poslanci obecného zastupiteľstva sa zhodli v tom, že ide o prebytočný a dlhodobo nevyužívaný majetok obce, ktorý obec nevyužije a z týchto dôvodov ho treba poskytnúť organizáciám, ktorým môže slúžiť v rámci ich činnosti s deťmi. Z týchto dôvodov sa dohodli aj na symbolickej kúpnej cene 1 Sk. Obecné zastupiteľstvo uznesením č. 25/2007 schválilo predaj prebytočného a dlhodobo nevyužívaného majetku bývalej MŠ Občianskemu združeniu Svetielko nádeje z Banskej Bystrice  a Detskému domovu Maurícius z Kremnice za podmienok uvedených v tejto zápisnici, ktoré budú obsahom kúpnej zmluvy. „Za“ hlasovali všetci poslanci obecného zastupiteľstva.

K bodu č. 8

V diskusii sa nikto neprihlásil o slovo.

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 20/2007, 21/2007, 22/2007, 23/2007, 24/2007 a 25/2007.

K bodu č. 10

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 30.6.2007.

Zapísala: Zuzana M o j ž i š o v á

Daniel G e l i e n
starosta obce

Ing. Arnošt  G ö t h
overovateľ

Ľudmila  M o j ž i š o v á
overovateľka